Kugiran Masdo

2015 : ditubuhkan & kegiatan seni

Kumpulan ini telah ditubuhkan pada awal 2015 apabila Putu Ceri yang merupakan salah seorang ahli kumpulan ini mengajak Ali Sariah untuk kembali aktif dalam bidang muzik . Setelah itu, mereka berdua mengajak Azham dan Asmawi untuk bersama dalam kugiran Masdo. Kumpulan ini juga pada awalnya diberi nama The Lipstick namun dirombak semula dan sehingga kini menggunakan nama yang diberi iaitu Masdo. Masdo diilhamkan dari nama watak Allahyarham Tan Sri P.Ramlee dalam filem DO RE MI yang mana beliau memegang watak sebagai Do atau Masdo dalam filem tersebut. Ali dan Putu Ceri juga sanggup melepaskan kerja tetap sebagai jurutera bunyi dan juruteknik bagi memberikan tumpuan kepada bidang muzik. Masdo juga selesa menguruskan kugiran mereka sendiri dan belum bersedia bernaung di mana - mana syarikat lain lagi. 
Azham Ahmad juga merupakan pemain dram untuk kumpulan Hujan dan masih menjadi pemain dram untuk kumpulan itu  manakala Putu Ceri pernah menjadi sebahagian daripada kru untuk kumpulan Hujan. 
Selain itu, kebanyakan lagu single Masdo yang dikeluarkan merupakan lagu lama dari kumpulan The Lipstick  iaitu kumpulan lama Ali Sariah antaranya lagu  Bercanda di Malam Indah , Miss Flower Learn To Twist , Berduka Lara dan Teruna dan Dara namun semua lagu ini diperbaharui dan diberi rentak baharu.
Sebelum menempuh dalam arus perdana, Kugiran Masdo banyak melakukan persembahan di pelbagai festival antaranya RantaiArt , Rock The World 16 , Stub App Music Series , Tapau Fest dan lain - lain lagi. Mereka juga  membuat persembahan di festival seperti GegarRia anjuran Media Prima dan platform  itu  digunakan oleh mereka untuk memperkenalkan kugiran mereka kepada peminat  .Kugiran Masdo juga memasarkan lagu mereka dalam bentuk cakera padat kepada peminat mereka.

2016 - 2018 : Bunga , album Selamat Tinggal Pujaan & kemuncak populariti

Kemuncak kepada kepopulariti kugiran Masdo apabila lagu single mereka iaitu Bunga mendapat tumpuan dalam hati peminat di Malaysia. Lagu ini telah lama dikeluarkan sejak 2016 namun mula mendapat tumpuan peminat pada awal tahun 2018. Lagu Bunga ini juga diinspirasikan dari kisah cinta vokalis utama Masdo iaitu Ali yang menyimpan perasaan kepada seorang wanita yang dikenalinya di alam maya  .Video muzik bagi lagu ini juga mula dikeluarkan pada 29 April 2018 di akaun rasmi Astro Gempak dan lagu Bunga juga digubah rentak dari lagu asal yang dikeluarkan pada 2016. 
Pada tahun 2017, Masdo telah mengadakan siri jelajah konsert yang diberi nama  ‘Malam Pesta Rock And Roll’ di lima buah negeri di Semenanjung iaitu dimulai dengan negeri Perak (Ipoh, 14 Oktober), Kuala Lumpur, Melaka, Pahang (Kuantan) dan berakhir di Johor (Johor Bahru,18 November) manakala di bahagian Borneo, kumpulan ini mengadakan jelajah konsert di Miri dan Kuching, Sarawak . Tujuan jelajah ini juga diadakan kerana kumpulan ini telah pertama kali melancarkan album pertama mereka yang dimuat naik lapan buah lagu .
Pada 25 Oktober 2018, Masdo telah diundang oleh Ocean Institute of Audio Technology ke Chongqing dan Henchuan China untuk mengadakan persembahan di Fishing Castle International Music Festival .
Kugiran Masdo juga berjaya memasuki ke Semi Final Muzik - muzik 33 pada minggu pertama dengan lagu Bercanda di Malam Indah.  
Seterusnya, pada 6 Oktober 2018 Kugiran Masdo telah bekerjasama dengan Kumpulan Hujan membuat konsert bersama dan konsert tersebut diberi nama Konsert Hujan X Masdo. Konsert berkenaan bakal berlangsung di Pintu 2, Taman Ekspo Pertanian Malaysia Serdang (MAEPS) dan  julung-julung kali diterbitkan oleh Rosli Mohamed, pengasas CST Production tersebut, penganjur turut bekerjasama dengan Dgrandstage Events bagi mendapatkan sentuhan baharu .
Pada November 2018, Kugiran Masdo buat pertama kalinya mengeluarkan album pertama mereka berjudul Selamat Tinggal Pujaan dan mempunyai 8 buah lagu di dalamnya. Album ini juga hanya dijual pada konsert jelajah mereka sahaja dan tidak dijual di platform alam maya. Kejayaan buat Masdo apabila mereka berjaya menjual 9,000 unit album mereka sehingga mereka membuat cetakan kedua dengan jumlah unit yang sama  Senarai lagu yang disertakan dalam album tersebut ialah Ratu Hati , Bunga, Teruna & Dara, Miss Flower Learn To Twist, Berduka Lara, Malam Pesta Rock N' Roll , Bercanda di Malam Indah dan Kecundang.

2019 : kegiatan seni terkini & Dinda showcase

Masdo telah diberi peluang merakamkan single terbaru di kota London selepas mendapat tawaran merakamkan lagu di sana daripada pemain gitar The Bootleg Beatles ketika mereka menjayakan persembahan pada konsert jelajah kumpulan itu di ibu kota, tahun 2018. Mereka diberi peluang merakamkan lagu di Abbey Road Studios, London dan turut mendapat bantuan AG Coco serta kumpulan Hujan sebagai persiapan untuk membuat rakaman di sana. Kebetulan, pemain dram mereka juga adalah ahli kumpulan Hujan . Namun, Masdo telah memberitahu semula bahawa mereka terpaksa menangguhkan rakaman single baharu mereka setelah pihak yang ingin menaja perjalanan mereka ke London pada 10 Ogos nanti telah menarik diri  dan juga atas faktor masalah kewangan . Pada 7 Mac 2019, Masdo telah mengemaskini akaun rasmi Instagram mereka dan memberitahu peminat bahawa mereka telah selesai untuk urusan rakaman album kedua di Abbey Road Studios serta rakaman album itu akan dibuat pada bulan April 2019 setelah mengalami beberapa penangguhan .
Pada 9 Februari 2019, Kugiran Masdo telah buat julung kalinya mengadakan showcase yang diadakan di Bentley Music Hall, Damansara. Seramai 1,000 lebih peminat hadir dengan memakai pakaian tema 60-an. Showcase tersebut diberi tema Malam Keramaian Dinda Kugiran Masdo kerana tujuan ia diadakan bagi pelancaran single baru band itu berjudul Dinda. Seterusnya, terdapat tiga segmen bagi showcase tersebut dan kugiran Masdo menampilkan 17 lagu termasuk lapan lagu daripada album pertama mereka . Di samping itu, lagu single Dinda telah lama menjadi popular dikalangan peminat pada hujung tahun 2018 bahkan ramai peminat membuat cover dengan pelbagai versi untuk lagu tersebut .
Pada 30 Mac 2019, Masdo merupakan antara band yang terlibat dalam Festival muzik Hot FM Big Jam yang diadakan di Taman Ekspo Pertanian Malaysia Serdang (MAEPS) bermula dari jam 12 tengah hari hingga 12 tengah malam. Mereka akan membuat persembahan pada konsert segmen kedua yang akan bermula jam 7.45 malam bersama gabungan barisan artis senior dan muda yang lain iaitu Hujan, Haqiem Rusli, Hazama dan The Penglipur Lara, Siti Sarah, Neon, Ayda Jebat dan lain - lain lagi .
Pada 20 April 2019, Masdo bakal membuat persembahan di konsert yang melibatkan 3 band terkemuka tanah air yang lain iaitu Hujan, Oh Chentaku dan O.A.G. Konsert yang diberi nama Big 4 Malaysia bakal diadakan di HGH Convention Hall Sentul, Kuala Lumpur yang akan bermula pada pukul 7.45 malam hingga 11 malam .
Pada 13 April 2019, Masdo bakal membuat persembahan dalam konsert yang diberi nama Malam Kenangan Mengusik Jiwa di Auditorium Perdana Angkasapuri RTM yang akan disiarkan di TV2 pada pukul 9 malam dalam slot Hiburan Minggu ini. Artis jemputan yang turut memeriahkan ialah Sissy Iman, Dato A.Rahman Hassan (Orkes Nirwana), J Sham dan Fairuz Misran .
Pada 3 Mei 2019, Masdo telah mengadakan mini konsert yang diberi nama Malam Kenang Kenangan di Angkasa Space, Bandar Seri Permaisuri, Cheras  bersempena kepulangan kumpulan itu dari London. Mereka juga telah menyajikan lagu - lagu terbaru mereka kepada peminat yang hadir pada malam itu.
Kumpulan Masdo bakal berada di Indonesia sepanjang awal bulan Ogos iaitu 1 hingga 5 Ogos 2019 untuk tiga konsert mini iaitu dua di Jakarta dan satu di Bandung .
Pada 14 Ogos 2019, Kugiran Masdo telah menaik status di instagram mereka mengatakan bahawa album  Selamat Tinggal Pujaan dan semua lagu dalam album tersebut boleh didengar dalam platform digital seperti iTunes, spotify, joox dan lain lain . Sebelum ini,  album Masdo hanya boleh dibeli secara fizikal dan bukannya secara digital.